Kintauden koulun vanhempainyhdistys

29.3.2015

Saate

Kintauden koulun vanhempainyhdistys on toteuttanut vapaaehtoisvoimin, vanhempien toimesta tämän selvityksen. Toivomme, että saatte päätöksenteon tueksi tarkempaa tietoa Kintauden koulun ja päivähoidon tilanteesta ja sen kehityksestä.

Kintauden koululla tilat riittävät tällä hetkellä juuri ja juuri koulun oppilaiden käyttöön. Luokissa ei juuri ole tilaa uusille pulpeteille eikä ryhmäkokoja voida kasvattaa. Lisäluokille tai pienryhmätoiminnalle tiloja ei ole. Jos Kintauden koululle siirretään yhdistetty 1.-2. lk. syksyllä 2015, täytyy koululle jostain saada tilaa.

Koulun ruokala on liian ahdas nykyiselle oppilasmäärälle. Ensimmäisen luokan oppilaat syövät luokassaan ja kantavat annoksensa luokkaan. Ruokalan mitoitus vaikuttaa moneen koettuun asiaan haitallisesti (melutaso korkea -> väsymystä sekä henkilökunnalle että oppilaille, ruokailu tapahtuu monella oppilaalla kiireessä, jonotus vie liikaa aikaa ruokatunnista jne).

Kintauden päiväkodin tilanne on oma lukunsa. Päiväkodin toiminnot on Kintaudella mitoitettu yhdelle päivähoitoryhmälle, mutta tällä hetkellä päiväkodissa toimii poikkeusluvalla kolme ryhmää. Vuoden 2012 jälkeen tiloja sekä päivähoitotoiminnalle että päivähoidon tukitoiminnoille (wc, ruokailu osalla lapsista) on jouduttu hakemaan koulun puolelta. Päivähoitoryhmille on otettu tiloja kahden luokkahuoneen verran, wc-tiloja on otettu varhaiskasvatuksen käyttöön koulun puolella ja lapsia on jouduttu ohjaamaan todella ahtaissa tiloissa. Ahtaus näkyy konkreettisesti eteisen pienuudessa, kun sen läpi kulkee moninkertainen määrä ihmisiä eteisen mitoitukseen nähden. Ahdas tila, missä riisutaan kenkiä ja missä pieniä lapsia puetaan ja istutetaan pieniä hetkiä vanhemman laittaessa kenkiä, on myös turvallisuusriski. Koulun äänet haittaavat lasten päiväunia, eivätkä tilat sovellu varhaiskasvatuksen käyttöön kasvatuksellisesti tai viihtyisyyden puolesta, koska luokkia ei ole rakennettu päivähoitotoimintaa varten.

Esiopetustilat ovat aivan liian pienet. Tilan koko on 70 m2, mikä on riittävä 10 lapselle. Nyt lapsia on 22, ja lapsimäärän on arvioitu kasvavan tulevina vuosina (ensi lukuvuonna 23 lasta, seuraavana lukuvuonna 26 lasta).

Sekä koulun että päiväkodin henkilökunta on hyvin motivoitunutta ja pätevää väkeä. Porukka muodostaa jatkumon, joka osaltaan tukee lasten kasvua. Vanhemmat voivat muodostaa luottamuksellisen ja läheisen suhteen henkilökuntaan, ja toiminta kokonaisuutena koetaan hyväksi ja laadukkaaksi lähipalveluksi.

Tässä dokumentissa on ensin esitetty keskeisimmät eri vaihtoehtojen vaikutukset taulukon muodossa. Sen jälkeen samoja asioita on avattu laajemmin tekstin muodossa.

Tiina Rintamäki (vanhempainyhdistyksen puheenjohtaja)
Annaleena Aira (vanhempainyhdistyksen jäsen)
ja koko Kintauden koulun vanhempainyhdistyksen työryhmä

|  |  |  |  |
| --- | --- | --- | --- |
| **Koulun vaihtoehdot** | **RATKAISU 1 Minimimuutosten vaihtoehto** | **RATKAISU 2 5.- ja/tai 6.-luokkalaisten siirto kirkonkylälle** | **RATKAISU 3 Päivähoidon tilojen palauttaminen koulun käyttöön** |
| **Kouluverkko eri puolilla kuntaa** | Kintauden koulu säilyy 1.-6. luokan kyläkouluna | Kintauden koulu muuttuu 1.-4. tai 1.-5. luokan kyläkouluksi, oppilaita siirretään kesken alakoulun kirkonkylälle. | Kintauden koulu säilyy 1.-6. luokan kyläkouluna |
| **Koulutilat** | Koulun käytössä nyt olevat tilat eivät riitä, jos Ylämäen koulun oppilaat siirtyvät Kintaudelle väistöön. Vaihtoehto voi toteutua väliaikaisestikin vain, jos koulu saa käyttöönsä lisää tiloja (vähintään yksi luokkatila palautetaan päivähoitokäytöstä). Koulun tilat ovat silti niin ahtaat tälle oppilasmäärälle, että vaihtoehtoa voitaneen pitää vain väliaikaisena. | 1.-4. luokan oppilaiden sijoitus koulun laajennusosiin.5. luokan oppilaiden sijoitus kirkonkylän koulun tiloihin. 6. luokan oppilaiden sijoitus yläkoulun tiloihin. | Koululle alun perin suunnitellut tilat palautuvat koulun käyttöön. Koulun tilat ovat riittävät ja hyvin toimivat. Ruokailun sujuvoittamiseksi tulee tehdä pieniä muutoksia.Piha-alueen kokoa ja mahdollista laajentamistarvetta voi olla syytä pohtia. |
| **Varhaiskasvatuk-sen ja koulun tilojen käyttö** | Tässä vaihtoehdossa päivähoidolle täytyy löytyä uusia tiloja Kintauden koulun seinien ulkopuolelta, koska nykyiset tilat eivät täytä varhaiskasvatus-lakia ja koulu tarvitsee lisää tilaa. (**Päivähoidon ratkaisut C ja F**) | Tässä vaihtoehdossa koulun tiloja otetaan varhaiskasvatuksen käyttöön ja toimivia luokkatiloja joudutaan saneeraamaan päiväkotitiloiksi (kustannusarvio 450 000 €). (**Päivähoidon ratkaisu B**) | Tässä vaihtoehdossa päivähoidolla on omat, varhaiskasvatuksen tarpeisiin suunnitellut tilansa, ja koulun tilat palautuvat koulun käyttöön. (**Päivähoidon ratkaisut A, D ja E**) |
| **Koulukuljetukset** | Säilyvät ennallaan Kintauden koulupiirin osalta.  | Koulukuljetukset joudutaan järjestämään kirkonkylälle. Kust.arvio 25 000 €/v | Säilyvät ennallaan Kintauden koulupiirin osalta.  |

|  |  |  |  |
| --- | --- | --- | --- |
| **Koulun vaihtoehdot (jatkuu)** | **RATKAISU 1 Minimimuutosten vaihtoehto** | **RATKAISU 2 5.- ja/tai 6.-luokkalaisten siirto kirkonkylälle** | **RATKAISU 3 Päivähoidon tilojen palauttaminen koulun käyttöön** |
| **Kouluruokailun järjestäminen** | Ruokala on liian pieni. Hankaluuksia tulee ruuan ottamisessa (yksi linjasto), ruokalaan mahtumisessa ja melutasossa. | Vaikutukset ruokailuun Kintauden, kirkonkylän ja yläkoulussa? | Ruokailu saataisiin sujuvammaksi: ruokalatilan laajennus mahdollistuu melko pienin toimenpitein: lähin luokka ruokalakäyttöön, linjasto kahteen jonoon, keittiön ja ruokalan välinen seinä umpeen (rauhallisuus) |
| **Lapsen kannalta mielekäs koulupäivän ja -matkojen kokonaisuus** | Tilanahtaus vaikuttaa koulupäivän kokonaisuuteen. | Koulupolusta tulee rikkonainen eikä OPSin edellyttämä 3.-6. luokan jatkumo toteudu. Millaisia vaikutuksia alakoululaisille on yläkouluun sijoittamisesta? Miten koulukuljetukset järjestetään? Kuinka paljon 5.-6. lk. oppilaiden koulupäivä pitenee? | Opetussuunnitelman perusteiden edellyttämä vuosiluokkien 1-2, 3-6 ja 7-9 eheä ja kasvatuksellisesti johdonmukainen jatkumo toteutuu. Koulukuljetusten määrää voidaan vähentää liikenneturvallisuutta parantamalla. |
| **Koulujärjestely-jen pysyvyys ja muutosten ennakoitavuus** | Tilanahtauden vuoksi ratkaisua ei voitane pitää pysyvänä. | Koska koululaiset ovat osana useaa eri kouluyhteisöä ja useassa eri koulurakennuksessa, kaikissa näissä tapahtuvat muutokset vaikuttavat jokaiseen Kintauden koulupiirin lapseen. | Vaihtoehtoa voidaan pitää varsin pysyvänä. Vaihtoehto toimii myös siinä tapauksessa, että Kintauden koulun lähialueelle kaavoitetuille tonteille rakennetaan uusien lapsiperheiden koteja. |
| **Kouluyhteisön hyvinvointi** | Tilanahtaus heikentää kouluyhteisön hyvinvointia. Päätöksen väliaikaisuus voi heikentää Ylämäen koululaisten kiinnittymistä uuteen kouluun. | Koululaisen koulupolkuun tulee useita eri kouluyhteisöjä, joihin täytyy sopeutua ja joiden hyvinvointi vaikuttaa koululaisen hyvinvointiin. | Kouluyhteisön hyvinvoinnin kannalta tilat ovat riittävät. Pysyvyys ja koulupolun jatkuvuus toteutuvat. |
| **Koulutilojen viihtyvyys** | Tilanahtaus heikentää viihtyvyyttä. | Koululainen joutuu sopeutumaan useisiin eri tiloihin ja opettelemaan niissä toimimisen. | Ratkaisulla voidaan vähentää tilanahtautta ja siten parantaa viihtyvyyttä koulutiloissa. |

|  |  |  |  |  |  |  |
| --- | --- | --- | --- | --- | --- | --- |
| **Päivähoidon vaihtoehdot** | **RATKAISU A****Uuden päiväkotisiiven rakentaminen** | **RATKAISU B****Koulun tilat, talonmiehen asunto** | **RATKAISU C****Perhepäivähoito, muut päiväkodit** | **RATKAISU D****Koiramäen siirrettävä ­päiväkoti Kintaudelle** | **RATKAISU E****Yksityinen palvelun-tarjoaja** | **RATKAISU FMaksusetelit** |
| **Päivähoidon saatavuus kohtuullisen matkan päässä kotoa** | Päivähoitopalvelujen saatavuus Kintauden alueella turvattu.Jatkossa, mikäli tilaa on, mahdollisuus päivähoitopalveluun Jyväskylässä työssäkäyville kirkonkylän / Halkokankaan perheille. | Nykyisistä päivähoito-paikoista ainakin osa saadaan turvattua Kintauden alueella. | Pph:n asuin-paikasta riippuen hoitopaikka voi olla jopa nykyistä lähempänä kotoa.Muihin päivä-koteihin sijoittami-nen pidentää matkaa esim. 10 km/suunta (40 km/päivä, ellei työmatkan varrella) | Päivähoitopalvelujen saatavuus Kintauden alueella turvattu. Voi aiheuttaa paikkojen riittämättömyyden kirkonkylällä. | Päivähoitopalvelujen saatavuus Kintauden alueella turvattu. | Päivähoitopalveluja Kintauden alueelle vain hyvin rajatulle määrälle lapsia. |
| **Hoitopaikkojen riittävyys** | Hoitopaikkojen riittävyys turvattu parhaiten. | Nykyinen tilanahtaus huomioiden: saadaanko tällä vaihtoehdolla riittävästi hoitopaikkoja? | Järjestyykö hoitopaikkoja riittävästi? | Hoitopaikkojen riittävyys turvattu, jos tilat Kintaudella asuvien perheiden lapsille. | Hoitopaikkojen riittävyys turvattu, jos tilaa saadaan riittävästi. | Kuinka moni perhe haluaa hyödyntää tätä vaihtoehtoa? Vaihto-ehto voi helpottaa tilaongelmaa, mutta tuskin ratkaisee sitä kokonaan. |
| **Päivähoidon tilat** | Varhaiskasvatuksen tarpeisiin suunnitel-lut, toimivat ja riittävät tilat.Piha-alue ja autojen pysäköinti sekä lasten kuljetus täytyy ratkaista. | Koulun käyttöön ja asuinkäyttöön suunniteltujen tilojen saneeraus päivähoito-tarkoitukseen. | Vaihtelevat tapauskohtaisesti. Perhepäivähoito kodinomaista. | Päiväkodilla olisi tässä vaihtoehdossa käytettävissä monipuoliset, nykyaikaiset tilat. Piha-alue ja pysäköinti ratkaistava. | Vaatimuksena palveluntarjoajalle täytyisi olla riittävät ja laadukkaat tilat. Mistä muualta voisi järjestyä kuin koulun yhteydestä? | Vaihtelevat |
| **Päivähoidon vaihtoehdot** (jatkuu) | **RATKAISU A****Uuden päiväkotisiiven rakentaminen** | **RATKAISU B****Koulun tilat, talonmiehen asunto** | **RATKAISU C****Perhepäivähoito, muut päiväkodit** | **RATKAISU D****Koiramäen siirrettävä ­päiväkoti Kintaudelle** | **RATKAISU E****Yksityinen palvelun-tarjoaja** | **RATKAISU FMaksu-setelit** |
| **Päivähoidon ja koulun tilat** | Tämä vaihtoehto mahdollistaa koulun tilojen palauttamisen koulun käyttöön.(**Koulun ratkaisu 3**) | Tämä vaihtoehto pakottaa osan koululuokista siirtymään pois Kintaudelta.(**Koulun ratkaisu 2**) | Tämä vaihtoehto voi purkaa hiukan painetta koulun tilojen suuntaan, mutta riittääkö? (**Koulun ratkaisu 1**) | Tämä vaihtoehto mahdollistaa koulun tilojen palauttamisen koulun käyttöön.(**Koulun ratkaisu 3**) | Jos sopivat tilat järjestyvät, tämä vaihtoehto mahdol-listaa koulun tilojen palauttamisen koulun käyttöön.(**Koulun ratkaisu 3**) | Tämä vaihtoehto voi purkaa hiukan painetta koulun tilojen suuntaan, mutta riittääkö? (**Koulun ratkaisu 1**) |
| **Yhteistyö neuvolan, esikoulun, sos.työn kanssa** | Kuten nykyisin | Kuten nykyisin | Millaisia vaikutuksia? | Kuten nykyisin | Ratkaistava, sovittava palvelun-tarjoajan kanssa erikseen | Millaisia vaikutuksia? |
| **Päivähoito-tilojen viihtyvyys** | Viihtyvyys paranee, kun tilat on suunniteltu alle kouluikäisten lasten tarpeita ajatellen. | Tilat on alun perin suunniteltu koulun käyttöön ja asuinkäyttöön, ei päivähoidon tarpeisiin. | Vaihtelee tapaus-kohtaisesti. Perhe-päivähoitajan kodinomaiset tilat voivat sopia joille-kin lapsille hyvin. | Tiloja voidaan pitää viihtyisinä ja riittävän tilavina. | Sovittava palveluntarjoajan kanssa | Vaihtelee |
| **Hoitopaikan pysyvyys** | Mahdollistaa pysyvämmän hoitopaikan mahdollisuuden | Jos tiloja ei saada tarpeeksi, vaihto-ehto ei ole pysyvä lapsimäärän edel-leen kasvaessa. | Perhepäivä-hoitajien vaihtuvuus? | Mahdollistaa pysyvämmän hoitopaikan mahdollisuuden | Sovittava erikseen | Millaisia vaikutuksia? |
| **Jatkumot, esim. esiopetus** | Jatkumo esiopetukseen ja edelleen alakouluun 6. luokalle saakka toteutuu hyvin. | Jatkumo esi-opetukseen ja alakouluun toteu-tuu, mutta jatku-mo 6. luokalle saakka ei toteudu kenelläkään. | Jatkumo ei toteudu niin hyvin kuin vaihtoehdoissa A ja D. Siirtymä kouluun voi kuitenkin tapahtua esikoulun kautta. | Jatkumo esiopetukseen ja edelleen alakouluun 6. luokalle saakka toteutuu hyvin. | Jatkumo voisi toteutua esikoulun kautta alakouluun. | Jatkumo ei toteudu kovin hyvin. Jatkumo varhaiskasvatuksesta alakouluun voisi toteutua esikoulun kautta. |

# Kintauden koulun ja päiväkodin muutokset alk. 2015

## Tausta

Tämä Kintauden koulun ja päiväkodin tulevien muutosten vaihtoehtojen kartoitus ja lapsivaikutusten arviointi on tehty tausta-aineistoksi ja päätöksenteon apuvälineeksi, joka on vapaasti kaikkien käytettävissä. Työryhmä on koonnut taustatiedot saatavilla olevista lähteistä eivätkä kaikki yksityiskohdat ja esimerkiksi luvut siten välttämättä ole viimeisimmän tiedon mukaisia (mikäli tämä tieto ei ole ollut saatavillamme).

Vaihtoehtojen kartoituksessa on huomioitu vain ne asiat, jotka liittyvät Kintauden kouluun ja päiväkotiin. Muita Petäjäveden kunnan kouluratkaisuja ei tässä käsitellä.

Tässä vaiheessa päätöksentekoprosessia vanhempainyhdistys ei ole toteuttanut lasten kuulemista asiassa. Pidämme lasten ja lapsiperheiden kuulemista erittäin tärkeänä, mutta koimme, että tässä vaiheessa lasten kuuleminen voisi lisätä lasten huolta ja epävarmuutta tulevaisuudesta ja olisi siten lasten hyvinvoinnin vastaista. Myöhemmässä vaiheessa lasten kuuleminen on varmasti syytä toteuttaa, ja tarvittaessa Kintauden koulun vanhempainyhdistys voi olla siinä apuna.

Lähteenä käytetty teosta ”Lapsivaikutusten arviointi kuntapäätöksissä. Työväline kunnille lasten, nuorten ja perheiden hyvinvoinnin edistämiseen sekä palveluiden suunnitteluun,

kehittämiseen ja arviointiin” (THL 2010). Teos on pdf-muodossa kokonaisuudessaan luettavissa osoitteessa <http://www.julkari.fi/handle/10024/80048>.

**Kintauden koulun ja päiväkodin nykytilanne**

Lukuvuonna 2014-15 Petäjäveden Kintauden koululla on 109 oppilasta. Päiväkodissa on 52 lasta, joista 22 esikoululaisia. Henkilökuntaa on 24 aikuista.

Kintauden koulu ja päiväkotisiipi on rakennettu v. 2002, ja koulun käyttöön suunnatut laajennusosat ovat valmistuneet v. 2010 ja 2012. Päiväkodilla ja koululla on kiinteistössä omat, ko. toimintaa varten suunnitellut tilansa. Vuodesta 2012 lähtien koulun tiloista päiväkodin käytössä on kaksi isompaa luokkaa (Muikkula), yhdistettävä pienempi luokka (esikoulu), esikoululaisten eteinen ja naulakkotilat sekä koulun käytävän wc-tiloja. Lisäksi osa päiväkodin lapsista syö koulun ruokalassa ja kaikki käyttävät omilla salivuoroillaan koulun liikuntasalia.

## Kintauden koulu

Kintauden koulu koetaan laadukkaaksi ja turvalliseksi kyläkouluksi. Kintauden koulun tilat ovat sinällään hyvässä kunnossa eikä sisäilmaongelmia ole havaittu. Koulun yhteisöllisyys on vahva, ja lapset saavat koulussa tukea myös esimerkiksi tunne- ja vuorovaikutustaitojen kehittämiseen. Henkilökunta on osaavaa ja pätevää. Opettajilla on monipuolista, toisiaan täydentävää osaamista. Lisäksi koulun henkilökuntaan kuuluu erityisopettaja, koulunkäyntiavustaja, iltapäiväkerhon ohjaaja, kouluterveydenhoitaja (1 pv/vk), koulupsykologi (1 pv/vk), kuraattori (1 pv/vk), keittäjä, joka valmistaa ruuan koulun omassa keittiössä, ja kiinteistönhoitaja.

Aluehallintoviraston tarkastaja on vieraillut koululla 18.3.2015 ja on antanut oman lausuntonsa koulun tiloista. Koulun ja päiväkodin tilaratkaisut vaativat muutoksia ja muutokset tulee esittää koulun ja päiväkodin osalta toukokuun 2015 loppuun mennessä AVIlle.

Lukuvuoden 2015-16 alusta Kintauden kouluun on suunniteltu siirtyvän väistötiloihin Ylämäen koulun 21 oppilasta ja 5 esikoululaista (kunnanvaltuuston päätös 9.3.2015). Tämän muutoksen myötä yhteisön koko kasvaa 220 henkilöön.

**Vaihtoehdot**

Vaikutusten tarkastelu pohjautuu THL:n (2010) lapsivaikutusten arvioinnin työkaluun. Peruskoulun muutosten lapsivaikutusten arvioinnissa THL painottaa erityisesti seuraavia asioita:

**Perheiden näkökulmasta tärkeää**

Lapsen koulupolun alku on hyvä, koulumatkat kohtuulliset ja koulu niveltyy perheen arkiaikatauluihin.

Koulun ja kodin yhteistyö toimii, myös silloin jos tarvitaan oppilashuollon ja erityisopetuksen palveluita.

Koulun jatkuvuus/ kouluverkon pysyvyys.

**Lapsen näkökulmasta tärkeää**

Lapsella koulun alkaessa tuttuja kavereita, koulumatkat eivät liian pitkät ajallisesti / matkana,

kasvuympäristönä hyvinvoiva kouluyhteisö.

**Palveluiden saatavuutta ja kattavuutta arvioitaessa huomioidaan**

Koulupalvelut riittävän lähellä, koulukuljetukset hyvin järjestetty. Erityisopetusta ja oppilashuollon palveluita saatavilla.

**Muutoksessa tulisi erityisesti huomioida ainakin seuraavia:**

Kouluverkko ja sen muutokset, pitkäntähtäimen suunnittelu ja linjaukset. Oppilashuollon ja erityisopetuksen organisoiminen eri luokka-asteilla ja eri puolilla kuntaa, kodin ja koulun yhteistyön organisoiminen.

1. **Mahdollisimman pienten muutosten vaihtoehto**

Ylämäen koululaisten tulon myötä koulu tarvitsee vähintään 7 luokkaa, joista yksi on yhdistetty 1.-2. luokka. Nykyisin koulun käytössä olevien luokkatilojen lisäksi käyttöön tarvitaan minimissään yksi luokkatila.

Vaihtoehto koskettaa jokaista Kintauden ja Ylämäen koulupiirin lasta. Vaikutukset ovat erilaisia Kintauden koulun ja Ylämäen koulun oppilailla.

***Muuttuvatko näiden palvelujen perusedellytykset*** (THL 2010)

* *Kouluverkko eri puolilla kuntaa eri kouluasteilla:* Ylämäen koulun oppilaat (21 hlö) siirtyvät Kintauden kouluun lukuvuodeksi 2015-16
* *Luokkakoot:* Luokkakoot suurenevat vuosiluokilla 3-6 Ylämäen oppilaiden määrän verran. 1. ja 2. luokkien luokkakoko pienenee, kun osa oppilaista siirtyy yhdistetylle 1.-2. luokalle. Vielä ei ole tietoa, millä perusteella oppilaita siirretään tälle yhdistetylle luokalle.
* *Oppilashuollon sekä erityisopetuksen palvelut:* Miten palvelut muuttuvat?
* *Koulutilat (rakennukset ja piha-alueet):* Koulun käytössä nyt olevat tilat ovat liian ahtaat tälle oppilasmäärälle. Ratkaisua ei voida tästä syystä pitää pitkäaikaisena.
* *Koulukuljetukset:* Kintauden koulupiirin oppilaiden koulukuljetukset säilynevät ennallaan. Ylämäen koulun oppilaiden koulumatka pitenee, ja heidät kuljetetaan Kintauden kouluun.
* *Kouluruokailun järjestäminen:* Nykyinen ruokala on tälle oppilasmäärälle liian pieni. Hankaluuksia tulee ruuan ottamisessa (yksi linjasto), ruokalaan mahtumisessa ja melutasossa.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Koulupäivän ja -matkojen kokonaisuus on lapsen kannalta mielekäs:* Merkittävimmät muutokset tapahtuvat tilojen ahtaudessa, mikäli Ylämäen koululaiset siirtyvät Kintauden koululle ja/tai mikäli koulun tiloja ei voida palauttaa koulun käyttöön riittävästi. Lisäksi Ylämäen koululaisten osalta väistötiloihin siirtymisessä tulee erilaisia vaikutuksia.
* *Koulujärjestelyjen pysyvyys ja muutosten ennakoitavuus esim. siirtymissä:* Tilanahtauden vuoksi tätä ratkaisua ei voitane pitää kovin pitkäikäisenä. Päätösten venyminen asettaisi muutosten ennakoitavuuden mahdottomaksi.
Ylämäen koulun kohtalo on auki ja koululaisten sijoittumisesta päätös on tehty lukuvuoden 2015-16 osalta, joten koulujärjestely ei vaikuta heidän osaltaan pysyvältä.
* *Kouluyhteisön hyvinvointi:* Henkilökunta ja tarvittaessa myös vanhempainyhdistys tukevat Ylämäen koululaisten kiinnittymistä osaksi Kintauden kouluyhteisöä. On kuitenkin huomattava, että päätöksen väliaikaisuus voi heikentää Ylämäen koululaisten kiinnittymistä uuteen kouluun. Myös Kintauden koulun oppilaita on valmistettava muutokseen.
* *Koulutilojen viihtyvyys:* Tilanahtaus heikentää väistämättä tilojen viihtyvyyttä ja toimivuutta.

**2. Koulun tilantarvetta vähennetään siirtämällä oppilaita Kirkonkylän kouluun**

Sivistystoimenjohtaja / selvitystyöryhmä on esittänyt yhtenä vaihtoehtona mallia, jossa Kintauden koulun 5. ja/tai 6. luokan oppilaat siirrettäisiin Petäjäveden kirkonkylälle, mahdollisesti 5.-luokkalaiset Kirkonkylän kouluun ja 6.-luokkalaiset yläkouluun.

Vaihtoehto koskettaa jokaista Kintauden koulupiirin lasta, n. 40-50 lasta vuodessa.

***Muuttuvatko näiden palvelujen perusedellytykset*** (THL 2010)

* *Kouluverkko eri puolilla kuntaa eri kouluasteilla:* Kintauden koulu muuttuisi 1.-4. tai 1.-5. vuosiluokkien kouluksi. Yläkouluun tulisi alakoulun oppilaita.
* *Luokkakoot:* Jos oppilasryhmät siirretään kokonaisina toisiin tiloihin, sillä ei ole vaikutusta luokkakokoihin. Myöskään oppilasryhmien määrä ei vähene, kun siirretään n. 20 oppilaan luokkia eikä niitä voi yhdistää olemassa oleviin oppilasryhmiin.
* *Oppilashuollon sekä erityisopetuksen palvelut:* Vaihtuuko oppilaiden erityisopettaja, koulukuraattori, koulupsykologi ja/tai kouluterveydenhoitaja kesken alakoulun siirron vuoksi? Millaisia vaikutuksia tällä on esim. erityistä tukea tarvitseviin oppilaisiin?
* *Koulukuljetukset:* Koulukyytien määrä lisääntyisi merkittävästi, kun kaksi vuosiluokkaa jouduttaisiin kuljettamaan Kintaudelta Petäjäveden kirkonkylälle kahteen eri kouluun. Laskennallisesti koulukyytien hinta nousisi n. 25 000 € vuodessa.
* *Kouluruokailun järjestäminen:* Huomioitava kouluruokailun järjestäminen Kintauden koulussa, kirkonkylän koulussa ja yläkoulussa.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Koulupäivän ja -matkojen kokonaisuus on lapsen kannalta mielekäs:* Kintauden koululaisten koulupolusta tulee hyvin rikkonainen, jos heitä siirrellään useaan eri kouluun kesken alakoulun. Eheä vuosiluokkien 3-6 kokonaisuus ei toteudu (vrt. OPS). Millaisia vaikutuksia alakoululaisille tulee yläkouluun sijoittamisesta?

Miten kyyditys kirkonkylälle järjestettäisiin? Kulkisivatko lapset ensin kouluun nykyisellä tavalla ja siitä bussilla kirkonkylälle? Miten paluukyydit järjestyisivät, kun koulut loppuvat eri aikaan? Kuinka paljon 5.-6.-luokkalaisten oppilaiden koulupäivä pitenisi?

* *Koulujärjestelyjen pysyvyys ja muutosten ennakoitavuus esim. siirtymissä:* Koska koululaiset ovat osana useaa eri kouluyhteisöä ja useassa eri koulurakennuksessa, kaikissa näissä tapahtuvat muutokset vaikuttavat jokaiseen Kintauden koulupiirin lapseen. Jos esimerkiksi kirkonkylän ikääntyneemmissä kouluissa ilmenee sisäilmaongelmia, tämä lisää muutoksia.
* *Kouluyhteisön hyvinvointi:* Koululaisen koulupolkuun tulee useita eri kouluyhteisöjä, joihin täytyy sopeutua ja joiden hyvinvointi vaikuttaa koululaisen hyvinvointiin.
* *Koulutilojen viihtyvyys:* Koululainen joutuu sopeutumaan useisiin eri tiloihin ja opettelemaan niissä toimimista.

**3. Päivähoito järjestetään siten, että koulun tilat vapautuvat takaisin koulun käyttöön**

Kolmantena vaihtoehtona on vapauttaa päiväkodin tiloja takaisin koulun käyttöön. Tämä vaihtoehto turvaa pitkällä tähtäimellä eheän ja yhtenäisen koulupolun 1.-2. ja 3.-6. luokan oppilaille perusopetuksen opetussuunnitelman perusteiden vaatimusten mukaisesti. Tämä mahdollistaisi myös ruokalaongelmien ratkaisemisen melko pienillä toimenpiteillä. Jäljelle jäisi koulupihan koon riittävyyden pohdinta ja mahdollinen laajentaminen.

***Muuttuvatko näiden palvelujen perusedellytykset*** (THL 2010)

* *Kouluverkko eri puolilla kuntaa eri kouluasteilla:* Petäjävedellä olisi tässä mallissa kirkonkylällä alakoulu ja yläkoulu, kyläkouluista Kintaudella 1.-6. luokan alakoulu ja kunnanvaltuuston päätöksestä (syksy / kevät 2015) riippuen Ylämäellä 1.-6. luokan alakoulu.
* *Luokkakoot:* ei vaikutusta luokkakokoihin
* *Oppilashuollon sekä erityisopetuksen palvelut:* ei vaikutusta
* *Koulutilat (rakennukset ja piha-alueet):* Koululla olisi tässä vaihtoehdossa käytettävissä luokkatiloja riittävästi. Iltapäiväkerhossa on tarvetta tilalle, jossa osa lapsista voisi koulupäivän jälkeen levätä halutessaan. Tähän käyttöön voitaisiin ottaa nykyinen esikoulutila, joka tarjoaisi mahdollisuuden tilojen jakamiseen ja lepäämiseen.Koulun piha-alueen kokoa ja riittävyyttä voi pohtia: voiko koulun piha-aluetta tarvittaessa laajentaa tai siirtää esimerkiksi autojen pysäköintiä hieman kauemmas koulusta (esim. koulun taakse)?
* *Koulukuljetukset:* ei vaikutusta
* *Kouluruokailun järjestäminen:* Ruokailu saataisiin huomattavasti sujuvammaksi ottamalla ruokalaa lähin luokka ruokailutilaksi ja muuttamalla tarjoilulinjasto kahteen jonoon. Sulkemalla ruokailutilan ja keittiön välinen seinä lisätään ruokailun rauhallisuutta, kun tiskaamisen ääni ei lisää melua ruokalatilassa.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Koulupäivän ja -matkojen kokonaisuus on lapsen kannalta mielekäs:* Opetussuunnitelman perusteiden edellyttämä vuosiluokkien 1-2, 3-6 ja 7-9 eheä ja kasvatuksellisesti johdonmukainen jatkumo toteutuu.
* *Koulujärjestelyjen pysyvyys ja muutosten ennakoitavuus esim. siirtymissä:* Vaihtoehtoa voidaan pitää varsin pysyvänä: Kintauden koulussa ei ole näköpiirissä sisäilmaongelmien riskiä, vaihtoehto turvaa lapsen koulupolun varhaiskasvatuksesta esikoulun kautta kuudenteen luokkaan saakka. Kintauden koulun lähialueelle on kaavoitettu runsaasti tontteja kävelymatkan päähän koulusta.
* *Kouluyhteisön hyvinvointi:* Kouluyhteisön hyvinvoinnin kannalta tätä vaihtoehtoa voidaan pitää parhaana: tilat ovat riittävät, pysyvyys ja koulupolun jatkuvuus toteutuvat.
* *Koulutilojen viihtyvyys:* Ratkaisulla voidaan vähentää tilanahtautta ja siten parantaa viihtyvyyttä koulutiloissa.

# Kintauden päiväkoti ja esiopetus

Kintauden päiväkoti koetaan läheiseksi ja mieluisaksi hoitopaikaksi. Päiväkodin tilojen riittävyys ja soveltuvuus asettavat omat haasteensa laadukkaan varhaiskasvatuksen toteuttamiseen nykyisellään. Kintauden päiväkodin tilat ovat sinällään hyvässä kunnossa eikä sisäilmaongelmia ole havaittu. Päiväkodin yhteisöllisyys on vahva ja henkilökunta on osaavaa ja pätevää.

**Vaihtoehdot**

Vaikutusten tarkastelu pohjautuu THL:n (2010) lapsivaikutusten arvioinnin työkaluun. Varhaiskasvatuksen muutosten lapsivaikutusten arvioinnissa THL painottaa erityisesti seuraavia asioita:

**Perheiden näkökulmasta tärkeää**

Päivähoitoa saa perheen tarvitsemassa muodossa ja vuorokaudenaikoina, hoitomatkat

ovat kohtuulliset. Perhe voi halutessaan osallistua avoimiin varhaiskasvatuspalveluihin. Erityistä tukea on saatavilla tarvittaessa.

**Lapsen näkökulmasta tärkeää**

Lapsen hoitoyhteisö ja -ympäristö ovat pysyviä ja jatkuvuutta tukevia.

**Palveluiden saatavuutta ja kattavuutta arvioitaessa huomioidaan**

Päivähoito lähipalveluna, palvelun saatavuus eri puolilla kuntaa. Hallinnon toiminta ja tavoitettavuus. Eri hoitomuotojen tarjoaminen, erilaisiin hoitoaikoihin sopivaa toimintaa.

Avoimen toiminnan järjestäminen. Erityistä tukea voidaan järjestää eri puolilla kuntaa.

**Muutoksessa tulisi erityisesti huomioida ainakin seuraavia:**

Palvelujen keskittämisessä uhkaa yhteisöjen vaihtuvuus ja jatkuvuuden vaarantuminen. Palvelujen säilyminen lähellä ja osaamisen varmistaminen myös erityisen tuen järjestämisessä.

**Mahdollisimman pienten muutosten vaihtoehtoa** ei tässä käsitellä, koska muutokset ovat välttämättömiä, jotta Kintaudella turvataan lakien ja asetusten mukainen päivähoito.

**1. Uuden päiväkotisiiven rakentaminen**

Tilat rakentuisivat käytännössä nykyisen päiväkodin jatkeeksi päiväkodin ulkoilualueelle päin. Uudesta päiväkotisiivestä on laadittu suunnitelmat, ja niiden mukaan rakennettuna Kintauden päiväkotiin voitaisiin saada riittävästi paikkoja myös lapsimäärän kasvu huomioiden. Toisaalta jos jossain vaiheessa päiväkotiin jää tyhjiä paikkoja, ne sopisivat hyvin myös esim. Jyväskylässä työssä käyville Halkokankaan perheille tai Kuohun kylän lapsiperheille (josta tuloja kunnalle).

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Vaihtoehto turvaa päivähoidon ja varhaiskasvatuspalveluiden saatavuuden Kintauden alueella pidemmällä tähtäimellä.
* *Hoitopaikkojen riittävyys:* Hoitopaikkojen riittävyyttä tuetaan ratkaisulla. Kintauden koulun lähialueelle on kaavoitettu runsaasti tontteja kävelymatkan päähän päiväkodista.
* *Päivähoidon tilat (rakennukset ja pihatilat):* Päiväkodilla olisi tässä vaihtoehdossa käytettävissä tiloja riittävästi: mahdollisuus erilliseen askartelutilaan, eri ikäryhmien vaatimat tilat, esiopetustilat sekä oma keittiö. Ulkoilualueen kokoa ja riittävyyttä täytyy pohtia: mihin piha-alue laajenee ja minne järjestyy autojen pysäköinti (lasten kuljetus ja henkilökunnan autot)?
* *Yhteistyö lastenneuvolan, esiopetuksen ja sosiaalityön kanssa:* Yhteistyö lastenneuvolan ja sosiaalityön kanssa ei muutu. Esiopetus järjestyy samoissa tiloissa päivähoidon kanssa, mikä mahdollistaa tiiviin yhteistyön ja henkilöstön joustavan liikkumisen ryhmien välillä.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Viihtyvyys lisääntyy, koska tilat suunnitellaan asianmukaisesti ja tarkoitusta varten. Tilojen lisääntyminen mahdollistaa toiminnan jakamista ja ohjaamista nykyistä paremmin.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen:* Asiakassuhteista mahdollista luoda pysyviä, pitkäaikaisia ja luottamuksellisia.
* *Jatkumoista huolehtiminen esim. päivähoidon ja esiopetuksen välillä:* Tiivis jatkumo päivähoidon ja esiopetuksen välillä mahdollistuu, kun tilat fyysisesti lähekkäin.
1. **Koulun tilojen ja talonmiehen asunnon saneeraus päivähoidon käyttöön**

Talonmiehen asunto otetaan päivähoitokäyttöön ja koulun tiloista lohkaistaan alue päivähoidon käyttöön. Koulun tilojen muutostyöt vaativat arviolta 0,5 M€ ja koululaisten poistumista tiloista. Talonmiehen asunto soveltuisi vähäisin muutoksin esitettyyn käyttöön.

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Vaihtoehto turvaa päivähoidon ja varhaiskasvatuspalveluiden saatavuuden Kintauden alueella jossain määrin, mikäli tilaa saadaan järjestettyä riittävästi.
* *Hoitopaikkojen riittävyys:* Ottaen huomioon nykyisen tilanahtauden, tällä vaihtoehdolla tuskin saadaan järjestettyä riittävästi hoitopaikkoja. Vaihtoehto ei huomioi pitkällä tähtäimellä alueen mahdollisesti lisääntyvää väestöpohjaa. Talonmiehen asunnossa saattaa tulla myöhemmin muutostarpeita, jos siellä järjestetään päivähoitoa vanhemmille hoitolapsille (4-5 v).
* *Päivähoidon tilat (rakennukset ja pihatilat):* Koulun käyttöön suunniteltujen tilojen saneeraus päivähoidon käyttöön huomioiden myös eteiset ja ruokailu. Ulkoilualue tulisi miettiä. Päiväkodin tilat lisääntyisivät koulun seinien sisäpuolella, suunnittelussa (suunnitelma tästäkin vaihtoehdosta olemassa) huomioitu perustoiminnot (saniteetti-, pesutilat, ruokailu).
* *Yhteistyö lastenneuvolan, esiopetuksen ja sosiaalityön kanssa:* Yhteistyö lastenneuvolan ja sosiaalityön kanssa ei muutu. Esiopetus voitaisiin järjestää päivähoitotilojen yhteyteen.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Tiloja ei ole suunniteltu päivähoidon käyttöön, mikä vaikuttaa viihtyisyyteen. Saneerauksella saadaan tiloja nykyistä paremmin varhaiskasvatuksen käyttöön soveltuviksi, mutta mahdollisuudet ovat rajalliset, koska tilat on suunniteltu koulun tarpeisiin. Päällekkäisyys koulun ja koululaisten tilojen kanssa myös säilyy, ratkaisu ei korjaa tätä heikkoutta nykyisestä tilanteesta.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen,*

*Jatkumoista huolehtiminen esim. päivähoidon ja esiopetuksen välillä:* Riippuen lapsimäärien kehittymisestä, osalle voidaan turvata asiakassuhteiden pysyvyys ja jatkumosta huolehtiminen varhaiskasvatuksesta alakouluun. Ratkaisu edellyttää koulun kutistamista, joten jatkumoa alakoulun 6. luokkaan saakka ei voida tarjota kenellekään.

1. **Perhepäivähoitajat, hajasijoitetaan päivähoitopaikat**

Yritetään löytää Kintaudelta määräaikaiseen työsopimukseen tulevia perhepäivähoitajia, jotka purkaisivat lapsimäärää päiväkodilta. Osa päivähoidon tarvitsijoista ohjataan esim. kunnan muihin päiväkoteihin, tai kunnan muualla asuville perhepäivähoitajille (Ylä-Kintaus tai määräaikaiset muualla).

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Vaihtoehto tukee osittain päivähoidon ja varhaiskasvatuspalveluiden saatavuutta Kintauden alueen lapsiperheille. Matkan kohtuullisuus ei välttämättä toteudu: perhepäivähoitaja voi asua nykyistä lähempänäkin lapsen kotia, mutta muut päiväkodit ovat kauempana. Esimerkiksi kirkonkylälle vienti tarkoittaa n. 40 km päivittäistä lisämatkaa, mikäli vanhemman työpaikka ei ole samalla suunnalla.
* *Hoitopaikkojen riittävyys:* Paikkoja on riittävästi, mikäli perhepäivähoitajia saadaan riittävästi ja muita paikkoja löytyy. Paikkojen määrä ei jousta samalla tavoin kuin vaikka riittävän ison päiväkodin osalta. Ongelmia voi tulla ajoittain, jos päivähoidon tarvitsijoiden määrät vaihtelevat yllättäen. Ennustettavuus hoitopaikkojen riittävyyden osalta heikko. Päiväkodeissa pidettävä enemmän paikkoja ”tyhjänä odottamassa”, koska perhepäivähoitajien varahoito järjestyy hoitolapsille päiväkodeissa. Hoitopaikkojen määrä ei saa ylittyä edes yksittäisten päivien osalta lainsäädännön mukaan (tämä huomioitava kunnan paikkojen määrissä).
* *Lapsiryhmien koot ja rakenteet:* Perhepäivähoitajien paikoille ohjataan ensisijaisesti pienimmät lapset.
* *Päivähoidon tilat (rakennukset ja pihatilat):* Tilat vaihtelevat tapauskohtaisesti.
* *Yhteistyö lastenneuvolan, esiopetuksen ja sosiaalityön kanssa:* Ei muutoksia perhepäivähoitotilanteessa. Muissa päiväkodeissa käytäntö heidän mukaan.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Viihtyvyys vaihtelee tapauskohtaisesti. Pienille lapsille pph on sopivimpana pidetty, kodinomainen hoitomuoto.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen:* Hoitopaikan pysyvyys epävarma (määräaikaisten perhepäivähoitajien sitoutuneisuus voi olla heikko, mahdollinen työsuhteen katkeaminen perhepäivähoitajalta, ja lapsen siirtäminen paikasta toiseen tässä yhteydessä). Varahoitopaikkojen tarve kasvaa. Perheillä voi olla paineita vaihtaa hoitopaikkaa lapsen kasvaessa (perhepäivähoidon osalta).
* *Jatkumoista huolehtiminen esim. päivähoidon ja esiopetuksen välillä:* Perhepäivähoidosta lapsen siirtyminen Kintauden päiväkotiin esiopetukseen ja mahdollisesti hoitoon ok, mutta toisesta päiväkodista siirtyminen Kintauden päiväkotiin ja esiopetukseen katkaisee jatkumon.
1. **Koiramäen päiväkodin siirto Kintaudelle**

Kintaudelle siirretään kirkonkylältä siirrettävä Koiramäen päiväkoti.

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Päiväkoti täyttyy nykyisessä tilanteessa kokonaan Kintauden lasten hoidon tarpeesta. Jos paikkoja vapautuu, Petäjävedeltä Jyväskylässä työssä käyvät perheet saavat lapsensa päiväkotiin työmatkan varrelle. Tämä ratkaisu ei tue kunnan kokonaistarvetta, koska vaje päivähoitopaikoissa säilyy.
* *Hoitopaikkojen riittävyys:* Hoitopaikkojen määrä riittävä nykyiselle päivähoitolasten määrälle Kintaudella.
* *Päivähoidon tilat (rakennukset ja pihatilat):* Päiväkodilla olisi tässä vaihtoehdossa käytettävissä monipuoliset, nykyaikaiset tilat. Ulkoilualueen kokoa ja riittävyyttä täytyy pohtia: mihin piha-alue laajenee ja minne järjestyy autojen pysäköinti?
* *Yhteistyö lastenneuvolan, esiopetuksen ja sosiaalityön kanssa:* Yhteistyö lastenneuvolan ja sosiaalityön kanssa ei muutu. Esiopetus järjestyy samoissa tiloissa päivähoidon kanssa.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Viihtyvyys on osoittautunut hyväksi sisätilojen osalta. Ulkoilu mietittävä.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen:* Asiakassuhteista mahdollista luoda pysyviä, pitkäaikaisia ja luottamuksellisia.
* *Jatkumoista huolehtiminen esim. päivähoidon ja esiopetuksen välillä:* Tiivis jatkumo päivähoidon ja esiopetuksen välillä mahdollistuu kintauslaisille, kun tilat fyysisesti lähekkäin. Kirkonkylältä olevien lasten osalta mietittävä, käyvätkö esiopetuksen kirkonkylällä vai Kintaudella.
1. **Yksityinen palveluntarjoaja**

Päivähoidosta ja esiopetuksesta vastaa yksityinen palveluntarjoaja. Fyysisesti päiväkoti voisi sijaita muuallakin kuin koulun välittömässä läheisyydessä.

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Vaihtoehto turvaa päivähoidon ja varhaiskasvatuspalveluiden saatavuuden Kintauden alueella.
* *Hoitopaikkojen riittävyys:* Hoitopaikkojen määrä olisi riittävä.
* *Palveluiden kattavuus: vuorohoito, erityisen tuen järjestäminen, avoimen toiminnan tarjoaminen:* Kaikkea varmasti mahdollista saada, jos tarvetta (ja rahaa löytyy).
* *Päivähoidon tilat (rakennukset ja pihatilat):* Tilat mahdollista saada asianmukaisiksi.
* *Yhteistyö lastenneuvolan, esiopetuksen ja sosiaalityön kanssa:* Yhteistyökuvio olisi kunnan selvitettävä.
* *Muuta, mitä:* Nykyisiä kunnallisia päivähoidon/varhaiskasvatuksen työpaikkoja ei voida taata, mutta yksityinen palveluntarjoaja tuo tietysti puolestaan työpaikkoja. Yrityksen veronmaksukunta selvitettävä etukäteen (valuvatko verorahat kunnan ulkopuolelle?).

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Viihtyvyys ainakin ulkoisesti mahdollista rakentaa hyväksi. Viihtyvyyteen vaikuttaa olennaisesti myös ilmapiiri, jota ei etukäteen voi arvioida.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen:* Asiakassuhteista mahdollista luoda pysyviä ja pitkäaikaisia. Luottamus rakentuu pikkuhiljaa, kun oppii tuntemaan toimijat. Luottamuksellisuutta ei voi etukäteen arvioida.
* *Jatkumoista huolehtiminen esim. päivähoidon ja esiopetuksen välillä:* Kunnan selvitettävä ja sovittava.
1. **Maksusetelit Jyväskylän päivähoitoon tai yksityiseen päivähoitoon (esim. yksityinen pph)**

Osoitetaan osalle Kintauden perheistä, jotka tarvitsevat lapsilleen päivähoitoa, maksuseteleitä käytettäväksi ko. palveluihin. Jää perheen päätettäväksi, mihin he yrittävät saada paikkaa lapselleen (yksityinen perhepäivähoitaja, päivähoitopaikka työssäkäyntikunnassa) tai esim. palkkaavatko he itse hoitajan lapsilleen. Tämä ratkaisu osittain kunnassa käytössä, sopimus-/yhteistyökumppaneita useita.

***Muuttuvatko näiden palvelujen perusedellytykset*** (THL 2010)

* *Päivähoidon ja muiden varhaiskasvatuspalveluiden saatavuus kunnan eri alueilla kohtuullisen matkan päässä kotoa:* Ratkaisu tukee hyvin kirjavaa käytäntöä. Hoitopaikkaan kuljetusmatka saattaa jossain tapauksessa venyä hyvin pitkäksi. Joillekin perheille ratkaisu sopii hyvin. Mahdollisuutena voidaan nähdä uusien yksityisten perhepäivähoitajien työllistyminen, jotka voisivat olla lähellä kotiakin.
* *Hoitopaikkojen riittävyys:* Paikkoja löytyy vaihtelevasti. Perhe saattaa joutua joustamaan ”kohtuuttomasti”, jos paikkoja hyvin niukasti.
* *Palveluiden kattavuus: vuorohoito, erityisen tuen järjestäminen, avoimen toiminnan tarjoaminen:* Haluttua paikkaa voi olla mahdoton saada, mutta periaatteessa palvelut kattavat.
* *Päivähoidon tilat (rakennukset ja pihatilat):* Tilat vaihtelevat tapauskohtaisesti.

***Miten on huomioitu nämä lasten ja lapsiperheiden kannalta tärkeät palvelujen laatutekijät:***

* *Päivähoitotilojen viihtyvyys:* Viihtyvyys riippuu tapauskohtaisesti.
* *Asiakassuhteiden pysyvyys, mahdollisuus pitkäaikaiseen ja luottamukselliseen suhteeseen:* Hoitopaikan pysyvyys saattaa olla epävarma. Epäedullinen matka esim. saattaa pakottaa perheen vaihtamaan hoitopaikkaa huonossa tapauksessa useastikin lapsen varhaisvuosien aikana.
* *Jatkumoista huolehtiminen esim. päivähoidon ja esiopetuksen välillä:* Jatkumoa ei välttämättä ole.

***Muita lapsiin ja lapsiperheisiin liittyviä näkökohtia näissä palveluissa tai hyvinvoinnin***

***ja terveyden edistämisen olosuhteissa***

Vaihtoehto voi lisätä osaltaan eriarvoisuutta hyvässä tai huonossa. Jossain tapauksessa lapset saattavat saada hyvin yksilöllistä hoitoa kotona, tai naapurissa yksityisen, palkatun hoitajan huomassa. Toisaalla perhe joutuu kuljettamaan lasta pitkän matkan päähän ensimmäiseen löytyneeseen vapaaseen hoitopaikkaan, joka esim. ei tue lapsen erityistarpeita.

Vaihtoehto osaltaan lisää perheen ja lapsen kuulumattomuutta yhteisöön Kintauden kylän tapauksessa. Alueen omalla hoitopaikalla on alueeseen sitouttava merkitys, tai ainakin se tukee yhteisöllisyyttä, ”meidän kylä-henkeä”. Tässä vaihtoehdossa tätä ’kiinnittymistä’ ja paikallisten sosiaalisten suhteiden kehittymistä ei tueta. (Onko se sitten hyvä vai huono, voi jokainen itse arvioida kohdaltaan. Ja osalle perheistä tämä vaihtoehto on paras, ja tätä on syytä tukea jatkossakin.)